Culmea abjecției: Un cetățean moldovean adus cu SMURD din România a mințit că este infectat cu coronavirus pentru a ajunge acasă

Un cetățean moldovean de 37 de ani care a fost adus miercuri cu SMURD-ul din România a mințit că are COVID-19, după ce s-a certat cu șoferul unui microbuz. Anunțul a fost făcut de către Viorica Dumbrăveanu, ministrul Sănătății, potrivit publicației Agora.md.

„Ca rezultat al examinării nu au fost depistate semne clinice ale infecției coronavirus și persoana a recunoscut că recurs la acest gest după ce s-a certat cu un transportator pe teritoriul României. A fost rugat să coboare din mijlocul de transport și a recurs la această farsă invocând autorităților române că este infectat cu COVID-19 pentru a ajunge pe teritoriul R.Moldova”, a declarat Dumbrăveanu, potrivit Agora.md.

Bărbatul va fi cercetat penal de autoritățile moldovene.

În Moldova au fost înregistrate 30 de persoane infectate cu coronavirus, una decedând în această dimineață.

Sursa Foto: G4Media.ro